B4-0581/96

Päätöslauselma YK:n Habitat II -konferenssista: «Kaupunkihuippukokous» Istanbulissa kesäkuussa 1996

Euroopan parlamentti, joka

A. ottaa huomioon, että Euroopan unionissa 18 miljoonan ihmisen voidaan katsoa olevan joko koditon tai asuvan hyvin huonoissa olosuhteissa asunnoissa, jotka ovat standardien alapuolella, tai ahtaissa asunnoissa,

B. katsoo, että maailman kaupunkiväestö kasvaa jatkuvasti ja muodostaa vuonna 2025 kaksi kolmannesta kokonaisväestöstä; katsoo, että jo nyt noin 600 miljoonan ihmisen kaikkialla maailmassa arvioidaan asumisen sekä päivittäisten infrastruktuurien ja palvelujen puutteiden vuoksi elävän kodeissa ja alueilla, jotka vaarantavat hengen ja terveyden,

C. ottaa huomioon, että Istanbulissa 2. - 14. kesäkuuta 1996 pidettävä Habitat II -konferenssi on viimeinen YK:n 20. vuosisadalla pitämä konferenssi, jossa käsitellään joitakin tärkeimmistä aiheista tulevan sukupolven elämänlaadun osalta,

D. ottaa huomioon, että sopivan ja kustannuksiltaan edullisen asunnon saaminen on vaikeutunut edelleen, mikä johtuu asianmukaisten varojen puutteesta, pitkäaikaisesta työttömyydestä ja aukoista sosiaalisen suojelun turvaverkoissa sekä tarpeenmukaisten yhteiskunnan rahoittamien asuntojen puutteesta,

E. ottaa huomioon, että kaikki jäsenvaltiot ovat tunnustaneet periaatteen, jonka mukaan kaikilla on oikeus sopivaan asuntoon, ratifioidessaan vuonna 1966 YK:n taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen, kansallisissa oikeudellisissa määräyksissään tai hallintokäytänteissään,

F. ottaa huomioon, että Euroopan unionista tehdyn sopimuksen F artiklan 2 kohdan mukaisesti asuntoa koskevan oikeuden laiminlyöminen rikkoo niitä periaatteita ja demokraattisia arvoja, joihin Euroopan yhteiskunta perustuu, kuten ihmisoikeuksien ja perusvapauksien suojaamiseksi tehdyssä Euroopan yleissopimuksessa todetaan,

G. ottaa huomioon, että komissio on perustellusti vuodesta 1955 alkaen tukenut asuntorakennusohjelmien ja niiden ohjelmien rahoitusta, joilla pyritään parantamaan hiili- ja terästeollisuudessa työskentelevien ja heidän perheidensä asuinympäristöä, tarkoituksena edistää tuotannon laatua ja yritysten kilpailukykyä tällä teollisuudenalalla sopimuksen tavoitteiden mukaisesti,

H. ottaa huomioon, että rajojen ylitse tapahtuvan, asunnottomuuden estämistä koskevien tietojen ja kokemusten vaihdon tarve on lisääntynyt,

I. ottaa huomioon, että ainoastaan pitkäaikainen ja konkreettinen, kaikkein herkimpiä väestöryhmiä suosiva asuntopolitiikka voi saada aikaan kestäviä ja kattavia ratkaisuja vakaviin asunto-ongelmiin maissamme ja samalla luoda uusia työpaikkoja, mikä on nyt yhteisön tärkein tavoite,

J. katsoo, että naiset on suuressa määrin suljettu osallistumasta täysin päätöksentekoon, joka muokkaa ihmisasutuksen kehittymistä suurkaupungeissa, kaupungeissa ja kylissä, vaikka naiset kärsivät eniten ja heidän asumuksensa ovat heikoimmat,

K. katsoo, että toisaalta alkuperäiskansat ja toisaalta pakolaiset, maahanmuuttajat ja katulapset ovat uhreja, koska heidät on pakotettu siirtymään alkuperäiseltä kotiseudultaan tai asuinalueeltaan, ja kohtuullisten asumis- ja elinolojen ongelma vaikuttaa siksi erityisesti heihin,

L. katsoo, että komissio keskustelee mahdollisuudesta perustaa vihreä rahasto kolmannen maailman kaupunkeja varten, jotta voidaan tukea suurta määrää paikallistason ympäristöllisiä parannuksia,

M. katsoo, että Euroopan unioni ei tähän mennessä ole aktiivisesti osallistunut ihmisen asumiseen liittyviin kansainvälisiin toimenpiteisiin,

N. katsoo, että komissio osallistuu Habitat II -konferenssiin ja että Euroopan unionin osallistumiselta tähän konferenssiin odotetaan paljon,

Euroopan parlamentti, joka

1. Pyytää komissiota laatimaan suunnitelman, joka koskee kaikkien varmaa ja oikeudenmukaista pääsyä sopivaan asuntoon toissijaisuusperiaatteen selkeän määritelmän puitteissa, niiden tavoitteiden määrittelemiseksi, jotka on saavutettava kaikissa jäsenvaltioissa ottaen huomioon paikalliset olosuhteet;

2. Muistuttaa komissiota, että todellinen taloudellinen yhdentyminen ei ole mahdollinen ilman sosiaalista yhdentymistä;

3. Kehottaa Euroopan unionia sisällyttämään asuntoa koskevan oikeuden kaikkiin perustamissopimuksiin ja peruskirjoihin, jotka säätelevät Euroopan unionin toimia ja tavoitteita;

4. Pyytää neuvostoa ja komissiota tekemään aloitteen ohjelmaksi, joka tähtää paikallisten toimijoiden välisen yhteistyön vahvistamiseen luotaessa kokeiluhankkeita (sisältävät neljä osatekijää eli asunnot, työllisyys, koulutus ja palvelut) marginaaliryhmien maailmanlaajuiseksi yhdentymiseksi Cecodhasin, FEANTSAn ja Euroopan ammattiliittoyhdistyksen perustaman ohjelmamallin mukaisesti siten, että niihin otetaan täydellisesti mukaan naiset, jotka ovat voimakas tekijä syrjäytymisen ehkäisemisessä ja joilla on määräävä asema sosiaalisten siteiden ja solidaarisuuden ylläpitämisessä ja palauttamisessa;

5. Pyytää komissiota selvittämään, kuinka EHTY:n rahoitusvaltuuksia voidaan jatkaa;

6. Pyytää komissiota vauhdittamaan uusien työpaikkojen luomista rakennusalalla ja asumisympäristön alalla kokonaisuudessaan kaikkien unionin kansalaisten elinolojen parantamiseksi sekä suosimaan naisten pääsyä arkkitehdin ja rakennusinsinöörin ammatteihin ja muihin rakennusalan ja kaupunkisuunnittelun ammatteihin;

7. Muistuttaa komissiota vapaaehtoissektorin tärkeästä asemasta samalla kun se myöntää, että valtion viranomaisten järjestämä yhteisvastuu on kansanvallan perusperiaate;

8. Pyytää komissiota tukemaan eurooppalaisia järjestöjä kuten FEANTSAa ja Cecodhasia siinä määrin kuin ne toimivat herkkien ryhmien auttamiseksi saamaan asuntoja;

9. On sitä mieltä, että unioni voi toimia kaikissa näissä toimissa tehokkaammin kuin yksittäiset jäsenvaltiot ja edistää rinnakkaisia, täydentäviä ja asiantuntevia toimia asianmukaisilla tasoilla unionin perustamissopimusten hengessä;

10. Kehottaa Euroopan unionia tukemaan Habitat II -konferenssissa sitä, että oikeus asumiseen tunnustetaan kansainvälisesti erityisesti kehittämällä kansainvälistä yleissopimusta taloudellisista, sosiaalisista ja kulttuurisista oikeuksista;

11. Kehottaa komissiota ja jäsenvaltioita Habitat II -konferenssissa pyrkimään poliittiseen yhteisymmärrykseen, joka tukee asumispolitiikkaa, jossa yhdistyvät ympäristölliset, sosiaaliset, taloudelliset ja kulttuurilliset näkökohdat, sekä toteuttamaan kansainvälisiä pyrkimyksiä paikallisten toimintaohjelmien täytäntöönpanemiseksi kaupunkien ja kuntien hallinnossa;

12. Kehottaa komissiota ja jäsenvaltioita työskentelemään Habitat II -konferenssissa hajauttamisen rohkaisemiseksi ja paikallisyhteisöjen aseman vahvistamiseksi siten, että kansainväliset lainat ja varat ovat suoraan paikallisten viranomaisten, kansalaisjärjestöjen, yhteisöpohjaisten järjestöjen jne. saatavilla ilman hallituksen välitystä;

13. Kehottaa komissiota ja jäsenvaltioita työskentelemään Habitat II -konferenssissa alkuperäiskansojen sekä maahanmuuttajien, pakolaisten ja katulasten vaikutusvallan lisäämisen puolesta, jotta nämä voivat saada poliittiset ja taloudelliset keinot määrätä elin- ja asumisoloistaan;

14. Kehottaa komissiota ja jäsenvaltioita liittymään tärkeimpiin kansainvälisiin maailmanlaajuisiin ohjelmiin, jotka koskevat kehitysmaiden asumista, jotta politiikkojen koordinointia voidaan edistää tehokkaammin;

15. Kehottaa komissiota voimakkaasti tukemaan kestävien eurooppalaisten kaupunkien kampanjaa;

16. Kehottaa komissiota tarkistamaan politiikkaansa kehitysmaiden kaupunkialueilla, jotta voidaan mahdollistaa paikallisyhteisöjen ja erityisesti naisten osallistuminen hankkeiden toteuttamiseen, näiden suora pääsy saatavissa oleviin varoihin sekä läheisempi yhteistyö jäsenvaltioiden kyseisillä alueilla toteuttamien vastaavien toimien kanssa;

17. Pyytää asuntoasioista vastaavia ministereitä ottamaan tämän päätöslauselman suositukset seuraavan epävirallisen kokouksensa ja seuraavan sosiaaliasioita käsittelevän kokouksensa aiheeksi;

18. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille, talous- ja sosiaalikomitealle, alueiden komitealle, työmarkkinaosapuolille, YK:n yleiskokoukselle ja asuinyhteisökeskukselle.